Publication: Magyar Közlöny
Issue: MK-2001-149 (Year: 2001, Number: 149)
Era: 1990-2004
Section: a 9/2001. (XII. 20.) SZCSM rendelethez
Paragraph Index: 478

2. A munkavégzéshez szükséges szakmai kommunikáció A szociális asszisztens munkája során: — tudja alkalmazni a kommunikáció elméleti modelljét, — tartsa be a társas érintkezés kultúrájának szabályait, — ismerje fel a közvetlen emberi kommunikáció csatornáit, folyamatát és törvényszerűségeit, — tudja használni a probléma feltárásához szükséges kommunikációs eszközöket, — legyen képes nyílt és hiteles kommunikációra, — ismerje fel a nyílt kommunikációt zavaró tényezőket, — tudja értelmezni kliensének sajátos kommunikációs jelzéseit, esetleges kommunikációs problémáit, — ismerje saját kommunikációjának hatótényezőit, esetleges gyengeségeit, — ismerje fel a metakommunikációs jelzéseket, — tudja kontrollálni saját metakommunikációját, — tudja értelmezni a konfliktus fogalmát, ismerje fel a konfliktusok keletkezésének okait, — legyen képes a konfliktusokat tűrni és megfelelően kezelni, — szakmai illetékessége határain belül alkalmazza a konfliktuskezelés különböző módjait és technikáit (beszélgetés, megbeszélés, békítés, stb.), — tartsa be a nondirektivitás szabályait, — alkalmazza a meggyőzés különböző módjait, — legyen tisztában a szakterületén használatos szakkifejezések jelentéstartalmával és azokat helyesen alkalmazza, — mind írásbeli, mind szóbeli megnyilatkozásaikor tartsa be a magyar nyelv helyes használatára vonatkozó szabályokat, — közérthetően érveljen saját szakmai álláspontja tolmácsolásakor, vegye figyelembe mások szakmai érvelését és legyen képes kulturáltan megvitatni azt.

Source: https://magyarkozlony.hu/hivatalos-lapok/a7cfe0117b20fa9193dac2b7161563ac11afb3db/dokumentumok/9e2e67abea9e926894851bc07c8df7751fe8fe87/letoltes